Guadalupe Victoria

José Miguel Ramón Adaucto Fernández y Félix, Guadalupe Victoria bezala ezaguna (Tamazula, Espainia Berriko Erregeorderria, 1786ko irailaren 29a - Perote, Veracruz, Mexiko, 1843ko martxoaren 21a) mexikar militar eta politikaria izan zen, Espainiako Inperioaren aurka Mexikoko Independentzia Gerrako figura nabarmenetako bat izan zen. Mexikoko lehen presidentea izan zen; aurretik Durangoko diputatua eta Botere Exekutibo Goreneko kidea izan zen.

Presidente izan zen garaian, harreman diplomatikoak ezarri zituen Erresuma Batuarekin, Amerikako Estatu Batuekin, Erdialdeko Amerikako Errepublika Federalarekin eta Kolonbia Handiarekin; garai horretan ere, San Juan de Ulúa gazteluko azken espainiar indarrak garaituak izan ziren. Esklabotza abolitu zuen, Museo Nazionala sortu zuen, hezkuntza sustatu zuen, espainiarrak kanporatzeko legea ezarri zuen eta Ameriketako Estatu Batuekiko muga berretsi zuen.

Victoria izan zen konstituzio-aldia amaitu zuen presidente bakarra Mexikoko lehen 35 urteetan nazio independente gisa. 1843an hil zen, 56 urte zituela, epilepsiak jota, Peroteko gotorlekuan, tratamendu medikoa jasotzen ari zela. Urte bereko apirilaren 8an, bere izena, urrezko letretan, Mexikoko Diputatuen Ganberako Ohorezko Harresian idaztea agindu zen, garai hartan, Jauregi Nazionaleko areto parlamentarioan zegoena.

Bere gorpuzkiak Independentziaren Monumentuan daude, Miguel Hidalgo, José María Morelos, Vicente Guerrero, Nicolás Bravo eta beste matxinatu batzuenekin batera. Aberriaren Benemeritotzat hartzen da.

Kanpo estekak 

Mexikoko presidenteak
Mexikoko Independentziaren matxinatuak
Mexikoko militarrak
Mexikoko abokatuak
Mexikoko politikariak
Pueblako gobernadoreak
Mexikoko liberalak
Mexikoko hargin beltzak
Mexikoko jeneralak